Μη σύννομη είναι η διάταξη που προωθεί η κυβέρνηση για την απομάκρυνση των μελών της Επιτροπής Ανταγωνισμού, σύμφωνα με την Επιστημονική Υπηρεσία της Βουλής. Η εν λόγω διάταξη που «ξηλώνει» την επιτροπή και την πρόεδρό της Βασιλική Θάνου, έχει κατατεθεί με το διυπουργικό νομοσχέδιο που θα ψηφιστεί την Πέμπτη στην Ολομέλεια.

Η έκθεση της Επιστημονικής Υπηρεσίας της Βουλής αναφέρει ότι το άρθρο 101, που αφορά την Επιτροπή Ανταγωνισμού, αντιβαίνει τις αρχές και το δίκαιο της Ευρωπαϊκής Ένωσης και θέτει σε άμεσο κίνδυνο την ανεξαρτησία της Επιτροπής.

Μεταξύ άλλων αναφέρει η Έκθεση:

«...έχει κριθεί ότι η λειτουργική ανεξαρτησία των εθνικών αρχών ελέγχου, υπό την έννοια ότι τα μέλη τους δεν δεσμεύονται από καμία οδηγία κατά την άσκηση των καθηκόντων τους, είναι (…) αναγκαία προϋπόθεση ώστε να πληρούν οι εν λόγω αρχές το κριτήριο της ανεξαρτησίας (…) Απλώς και μόνον ο κίνδυνος οι εποπτεύουσες κρατικές αρχές να μπορούν να ασκήσουν πολιτική επιρροή επί των αποφάσεων των αρχών ελέγχου αρκεί για να εμποδίσει την ανεξάρτητη άσκηση των καθηκόντων τους (…)».

Όπως σημειώνει, ειδικά όσον αφορά το κοινοτικό δίκαιο, «...αν επιτρεπόταν σε κάθε κράτος μέλος να θέσει τέρμα στη θητεία αρχής ελέγχου πριν την αρχικώς προβλεπόμενη λήξη της κατά παράβαση των 20 κανόνων και των εγγυήσεων που έχουν προβλεφθεί προς αυτόν τον σκοπό από την εφαρμοστέα νομοθεσία, η απειλή τέτοιας πρόωρης παύσεως, η οποία θα επλανάτο επί της αρχής αυτής καθ’ όλη τη διάρκεια της θητείας της, θα μπορούσε να οδηγήσει σε μιας μορφής υπακοή της στην πολιτική εξουσία, ασυμβίβαστη με την ως άνω απαίτηση περί ανεξαρτησίας (…)»

Η αντίδραση του ΣΥΡΙΖΑ

«Το πόρισμα της Επιστημονικής Επιτροπής της Βουλής, που συζητείται σήμερα στην ολομέλεια, καταρρίπτει όλα τα προσχήματα τα οποία επικαλείται η κυβέρνηση προκειμένου να παύσει την Επιτροπή Ανταγωνισμού, επισημαίνοντας πως η επίμαχη τροπολογία αντιβαίνει το δίκαιο της Ευρωπαϊκής Ένωσης», τονίζει ο ΣΥΡΙΖΑ σε ανακοίνωσή του.

«Είναι πλέον ξεκάθαρο πως η σπουδή του κ. Μητσοτάκη να παύσει την Επιτροπή Ανταγωνισμού, δεν έχει άλλο σκοπό πέρα από την εξυπηρέτηση των συμφερόντων που θίγονται από την έρευνα που διεξάγει η Επιτροπή σχετικά με τις μονοπωλιακές πρακτικές στη διανομή του Τύπου. Βρέθηκαν τόσο μόνοι τόσο νωρίς. Ας αποσύρουν την τροπολογία όσο υπάρχει χρόνος. Δεν περιποιεί τιμή στη χώρα αυτός ο νομικός και θεσμικός διασυρμός».

Θάνου: Δεν παραιτούμαι - δεν συμπράττω

Σε συνέντευξή της, η πρόεδρος της Επιτροπής Ανταγωνισμού Βασιλική Θάνου, χαρακτήρισε «αυταπόδεικτο» ότι η διάταξη με την οποία απομακρύνεται από τη θέση της είναι «φωτογραφική», αφού όπως εξήγησε, «αφορά τη μία από τις 22 Ανεξάρτητες Αρχές που λειτουργούν στο κράτος»

Ερωτηθείσα δε, για το αν θα παραιτηθεί από την Επιτροπή Ανταγωνισμού, ώστε να διευκολύνει τη διαδικασία, ξεκαθάρισε ότι, θεωρεί παράνομη τη σχετική διάταξη, συνεπώς «αν παραιτηθώ, είναι σαν να συμπράττω στην παράνομη διάταξη. Γι’ αυτό δεν παραιτούμαι».

Επιστολή Παπαδημούλη στην Επίτροπο Ανταγωνισμού

Στο μεταξύ, επείγουσα επιστολή προς την Επίτροπο Ανταγωνισμού, Μαργκρέτε Βεστάγκερ, για το ζήτημα απευθύνει ο ευρωβουλευτής του ΣΥΡΙΖΑ και αντιπρόεδρος του ευρωκοινοβουλίου, Δημήτρης Παπαδημούλης.

Στην επιστολή του ο ευρωβουλευτής του ΣΥΡΙΖΑ ζητά από την κ. Βεστάγκερ να εξετάσει άμεσα τη νομιμότητα αυτής της ρήτρας, η οποία φαίνεται να βλάπτει τη φήμη της Ελληνικής Επιτροπής Ανταγωνισμού και να παραβιάζει την ευρωπαϊκή νομοθεσία, αλλά και να διασφαλίσει ότι η Επιτροπή Ανταγωνισμού και τα παρόντα μέλη της θα συνεχίσουν τις εργασίες τους μέχρι το τέλος της θητείας τους, όπως προβλέπει η σχετική νομοθεσία.